立法會議員謝偉俊周不時喺議會被視為「反對派」,近排有報章引述唔開名嘅資深議員話,謝偉俊呢類太有個性嘅議員喺議會格格不入。謝偉俊回應話「最近有所謂資深議員批評我喺呢屆議會格格不入,甚至可能冇得撈」,就話得啖笑,反問「格格都入」對社會有咩好處喎。
今日立法會大會繼續審議《財政預算案》,謝偉俊發言嗰陣突然回應事件,話如果「格格都入」,所有人都係同一把聲音,恐怕幫唔到政府。謝偉俊仲話會令社會覺得冇價值聽議員講嘢,覺得議會同佢哋冇關係、幫唔到手,令佢哋莫不關心,甚至躺平。本身係律師嘅謝偉俊用法律界做例子,話大家目的都係爭取公義,但作為原告、被告、檢控官,大家都有唔同角色,會喺唔同角色之上爭取公義,就好似喺議會大家都希望爭取社會上最大公益。
謝偉俊話審批議案唔容易
講返今次《財政預算案》,謝偉俊話審批議案唔容易,因為透明度唔夠,當議員就財政預算案向政府問問題,政府一句「商業秘密」就唔問得,例如議員關注特首政策組用公帑外判研究啲咩、林鄭月娥喺太古廣場嘅前特首辦公室使費係咪用得其所等等,政府都答唔到。